黄哲
河浑浑（并序）
河浑浑，发昆仑。
度沙碛，经中原，喷薄砥柱排龙门，环嵩绝华熊虎奔。
君不闻汉家博望初寻源，扬旌远涉西塞垣。
穷探幽讨事奇绝，云是天津银潢之所接。
葱岭三时积雪消，流沙万派从东决。
东州沃壤徐豫之墟，怀山襄陵赤子为鱼。
夕没巨野，朝涵孟诸，茫茫下邑皆沉污。
民不粒食，乡无庐桑，畦忽变葭，苇泽麦垅尽化鼋鼍居。
宫中圣人方旰食，群公夙夜忧旷职。
星郎又乘博望槎，西去盟津求禹迹。
始闻古道行千艘，一朝转徙才容徙。
奔冲倏忽骇神怪，浅不浮沤深没篙。
我上梁山望曹濮，长叹沧桑变陵谷。
万人举锸功莫施，犹拟宣防再兴筑。
宣防汉武威，曷若尧无为？洪波阅九载，端拱垂裳衣。
玄圭锡夏后，安得辞胼胝。
龙门一疏凿，亘古功巍巍。
巍巍功可成，河水浑复清。